RÅDETS RESOLUTION af 22. september 1997 om videreudvikling af en nummereringspolitik for teletjenester i Det Europæiske Fællesskab (97/C 303/01)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab,

som henviser til Rådets resolution af 19. november 1992 om et fælleseuropæisk samarbejde om nummerering inden for teletjenester,

og som tager følgende i betragtning:

Kommissionen offentliggjorde en grønbog om en nummereringspolitik for teletjenester i Europa den 20. november 1996 og en meddelelse om resultaterne af den offentlige høring om grønbogen den 21. maj 1997;

i henhold til fællesskabslovgivningen skal der stilles et tilstrækkeligt antal numre til rådighed for alle teletjenester inden for de nationale nummereringspolitikker, og disse numre skal tildeles på et objektivt, ikke-diskriminerende og gennemskueligt grundlag;

de lovgivningsmæssige foranstaltninger, der er nødvendige for at fastlægge en reguleringsordning for telekommunikation på europæisk plan, som skal ledsage den fulde liberalisering af sektoren, er allerede blevet vedtaget eller er ved at blive vedtaget,

1. GLÆDER SIG OVER Kommissionens brede offentlige høring om nummereringsspørgsmål og NOTERER SIG den store støtte til indførelse af hensigtsmæssige nummereringsmekanismer til fremme af konkurrencen i Fællesskabet, som kom til udtryk under høringsprocessen;

2. ERKENDER,

a) at nummerering er en nøglefaktor for brugernes valg og for effektiv konkurrence i et liberaliseret telekommunikationssystem, og at der kan opnås større konkurrence og effektivitet bl.a. ved:

- brugermulighed for transportørvalg ved hver opringning og transportørforvalg

- mulighed for overførbart nummer

- samme kvalitets- og kvantitetsadgang til nummerkilder for alle markedsoperatører

b) at nummereringspolitikken i Europa skal udvikles yderligere i samarbejde med Den Europæiske Konference af Post- og Teleadministrationer (CEPT), navnlig med henblik på skabelse af et europæisk telefonnummereringsområde (ETNS), for at der kan stilles et tilstrækkeligt antal numre til rådighed til udviklingen af bestemte specielle fælleseuropæiske tjenester inden for den fastsatte tidsramme;

3. ER AF DEN OPFATTELSE,

- at i det mindste kunder hos alle operatører med stor markedsandel, som stiller faste lokale offentlige telefontjenester til rådighed, bør have adgang til alternative operatører gennem en ikke- diskriminerende og brugervenlig mekanisme, som gør det muligt at vælge transportør ved hver enkelt opringning, senest den 1. januar 1998 eller i de lande, som har fået en længere overgangsperiode, på den dato, der fastsættes for fuldstændig liberalisering af taletelefonitjenester

- at der bør indføres transportørforvalg, i det mindste for operatører med stor markedsandel, som stiller faste lokale offentlige telefontjenester til rådighed, så tæt som muligt på, men ikke senere end to år efter, udløbet af fristerne for indførelse af fuld liberalisering som nævnt i fællesskabslovgivningen, med henblik på at tilskynde til konkurrence i alle markedssektorer, og om nødvendigt på de betingelser, der vil blive fastsat i det kommende harmoniseringsdirektiv

- at medlemsstaterne med hensyn til overførbart nummer, som forventes indført senest i 2003, bør sætte alt ind på at fremskynde indførelsen heraf til en dato, der ligger så tæt som muligt på fristen for indførelse af fuld liberalisering og helst ikke senere end to år efter denne dato;

4. NOTERER SIG, at Kommissionen har til hensigt at udstede retningslinjer, som sikrer, at nationale nummereringspolitikker tilpasses, således at alle markedsaktører opnår lige kvantitativ og kvalitativ adgang til nummereringskilder;

5. HENSTILLER TIL MEDLEMSSTATERNE OG KOMMISSIONEN, AT DE TAGER DE FORNØDNE SKRIDT TIL AT SIKRE

- samarbejde med CEPT, European Numbering Forum og Den Internationale Telekommunikationsunion (ITU) for at realisere den fælles målsætning om at oprette et ETNS inden den 1. januar 1999 på grundlag af »388«-landekoden

- at ETNS giver mulighed for, at et bredt spektrum af specielt fælleseuropæiske tjenester kan blive omfattet, og at brugerne let kan skelne mellem forskellige tjenestetyper og priskategorier

- en fælles fremgangsmåde vedrørende alfanumerisk valg, som er baseret på gennemførelse på EU-plan af ITU-anbefaling E.161, option A, og europæisk standard ETS 300640 under hensyntagen til nationale alfabeter, herunder standardisering af visse funktionskoder baseret på *- og

-tasterne;

6. OPFORDRER KOMMISSIONEN TIL

a) for så vidt angår transportørforvalg

- at udarbejde forslag til Europa-Parlamentet og Rådet i overensstemmelse med punkt 3

b) for så vidt angår overførbart operatørnummer

- at udarbejde forslag til Europa-Parlamentet og Rådet med henblik på fremskyndet indførelse af denne facilitet i overensstemmelse med punkt 3

- om nødvendigt at udarbejde retningslinjer for loyale og konkurrencefremmende ordninger mellem operatørerne hvad angår omkostningerne i forbindelse med overførbart nummer

- at undersøge mulige minimumskriterier og standardiseringskrav med henblik på at sikre interoperabilitet som led i en langsigtet løsning for overførbare numre, som f.eks. en Intelligent Network-løsning kunne udgøre

c) at fremme standardisering via Det Europæiske Standardiseringsinstitut for Telekommunikation med hensyn til overførbart nummer og transportørvalg

d) at undersøge

- forbrugernes behov navnlig med hensyn til nummerering, onlines mulige betydning, behovet for oplysning til brugeren om prisen på den enkelte opringning, hvis numrene eventuelt ikke giver pålidelige oplysninger om prisen for en opringning, samt tekniske spørgsmål i forbindelse med gennemførelsen af sådanne systemer med multi-operatør-område

- behovet for og omkostninger og fordele ved yderligere udvikling af en langsigtet integreret europæisk nummereringsstrategi set på baggrund af erfaringerne med liberaliseringen og med ETNS

e) at overvåge og aflægge rapport om situationen omkring tildeling af Internetnavne og -adresser og i givet fald foreslå aktioner vedrørende den globale tilrettelæggelse og forvaltning af Internettet

f) regelmæssigt at aflægge beretning til Europa-Parlamentet og Rådet om de fremskridt, der gøres på de områder, der er omfattet af denne resolution.